**Zápisnica**

**zo zasadnutia Obecného zastupiteľstva**

**konaného dňa 14. decembra 2011**

Zasadnutie otvorila a prítomných privítala p. starostka.

Navrhla program rokovania:

1./ Voľba návrhovej komisie, určenie zapisovateľky a overovateľov zápisnice

2./ Kontrola plnenia uznesenia č. 13/2011

3./ Samostatná hospodárska jednotka

4./ Rozpočet obce na rok 2012

5./ VZN č. 1/2012 o miestnych daniach a poplatkoch

6./ Správa audítorky – audit obce za rok 2010

7./ Rôzne

8./ Diskusia

9./ Návrh UZNESENIA č. 14/2011

10./ Záver

Program rokovania bol zmenený a doplnený nasledovne:

1./ Voľba návrhovej komisie, určenie zapisovateľky a overovateľov zápisnice

2./ Kontrola plnenia uznesenia č. 12/2011

3./ Samostatná hospodárska jednotka

4./ VZN č. 1/2012 o miestnych daniach a poplatkoch

5./ Rozpočet obce na rok 2012

6./ Správa audítorky – audit obce za rok 2010

7./ Návrh na vyradenie majetku MŠ, MŠ ŠJ a OcÚ Liptovská Porúbka

8./ Rôzne

9./ Diskusia

10./ Návrh UZNESENIA č. 14/2011

11./ Záver

Poslanci OZ doplnený program jednohlasne schválili.

1./ P. starostka určila:

\* overovateľov zápisnice: Ing. Dušan Haluška, p. Ladislav Hutka

\* návrhovú komisiu v zložení: Mgr.Alica Fajmonová, p.Lýdia Rúfusová, p.Ľuboš Čajnák

\* zapisovateľku: p. Janu Kočtúchovú

Poslanci OZ členov návrhovej komisie, ako aj overovateľov zápisnice schválili jednohlasne.

2./ p. starostka prečítala jednotlivé body uznesenia a informovala poslancov:

k bodu C1/ - dnes sme odpredali starý traktor p. Kanderovi za ponúknutú cenu 1.200,- €, od ktorého sme zároveň kúpili novší traktor za 11.000,- €

k bodu D1/ - Ing. Ilavská upresnila poslancom OZ položky hospodárenia SHJ, týkajúce sa nákladov na traktor, ktoré mala preveriť.

K bodu G1/ - poslali sme písomnú výzvu na SKV AGENCY, ohľadom stretnutia s p. Pilárikom za účelom získania nájomných zmlúv. K stretnutiu nedošlo, nakoľko podľa informácií p. Pilárik je mimo územia SR, ale boli nám doručené nájomné zmluvy, ktoré sme následne postúpili hl. kontrolórovi na vypracovanie výpovedí

Ing. Lehotský – výpovede budú doručené do konca tohto roka

3./ Samostatná hospodárska jednotka

p. starostka – už na minulom OZ boli poslanci informovaní o tom, že audítorka odporučila zrušenie SHJ. Ak sa zrušenie schváli k 31.12.2011, všetci zamestnanci prejdú od 01.01.2012 pod obec. Je na zvážení OZ, či sa zachová miesto vedúcej SHJ a preklasifikuje sa na referentské miesto alebo sa toto pracovné miesto zruší.

Ing. Lehotský – pripravil som uznesenie ohľadom zániku SHJ. K 31.12. zanikne bez právneho nástupcu, všetky práva a povinnosti prejdú na obec od 01.01.2012. SHJ neplnila podmienky príspevkovej organizácie. Čo sa týka miesta vedúcej SHJ, záleží od organizácie obecného úradu, či sa o 1 pracovné miesto rozšíri alebo sa toto miesto zruší.

p. starostka – ak sa miesto aj zachová ako referentské miesto, ročná úspora na mzdách, odvodoch, príplatku za riadenie, poplatkoch operátorom, ako aj za účtovný program SHJ a telefóne bude približne 5.000,- €.

Ing. Lehotský – jednoznačne odporúčam zachovať toto pracovné miesto

Poslanci OZ schválili zrušenie SHJ k 31.12.2011 jednomyseľne.

Poslanci OZ jednomyseľne schválili zachovanie miesta vedúcej SHJ s tým, že sa zmení na referentské miesto.

4./ Návrh VZN č. 1/2012 o miestnych daniach a poplatkoch dostali poslanci OZ vopred na preštudovanie, pričom navrhované zmeny boli v ňom zvýraznené a dané do pozornosti.

p. starostka – sadzby dane sme upravovali podľa doporučenia ZMOSu – navýšenie sme realizovali o 5% oproti pôvodným sadzbám

Ing. Lehotský – nemenilo sa celé VZN, v budúcom roku sa bude aj tak pripravovať ďalšia zmena v náväznosti na účinnosť zákona, ktorý bol prijatý a účinný bude k dátumu 31.12.2012 – k tomuto dátumu sa bude aj potom meniť VZN.

p. starostka – okrem úpravy sadzieb dane z nehnuteľností sme museli zmeniť aj poplatok za komunálny odpad, nakoľko sme mali kontrolu z Inšpekcie živ. prostredia a vytkli nám, že máme veľký nesúlad medzi nákladmi a výnosmi

Ing. Lehotský – poplatky bolo treba upraviť, lebo cca 70 % nákladov za vývoz odpadu znášala obec. Teraz sa to zníži približne na 50 %. Takže tieto úpravy VZN sú úplne v poriadku.

Poslanci OZ schválili VZN v navrhovanom znení jednomyseľne.

5./ Návrh rozpočtu obce na rok 2012, ako aj výhľadový rozpočet na roky 2013 a 2014 dostali poslanci OZ v dostatočnom predstihu na preštudovanie

Ing. Lehotský – prečítal stanovisko k návrhu rozpočtu, vyjadril sa k jednotlivým položkám. Skonštatoval, že návrh rozpočtu bol vypracovaný ako prebytkový a odporučil rozpočet v navrhovanom znení schváliť.

p. starostka – informovala poslancov, že bola vyplatená posledná splátka dotácie z PPA vo výške 17.700,- €, ktorá bola použitá na splátku preklenovacieho úveru. V januári môžeme požiadať o vrátenie DPH vo výške 61.335,- €, čo tvorí kapitálové príjmy v rozpočte obce v roku 2012, a túto čiastku následne použijeme na splátku zvyšnej sumy preklenovacieho úveru.

Dr. Šúleková – MŠ je v dezolátnom stave, pri tvorbe rozpočtu by sme mali na to myslieť.

p. starostka – vieme, v akom stave sa nachádza MŠ, ale z vlastných prostriedkov nie sme schopní zabezpečiť opravy, momentálne nie sú žiadne výzvy na MŠ, budeme sledovať výzvy v budúcom roku. P. riaditeľka MŠ si dala požiadavku do rozpočtu, požiadavka na nákup detských stolov a stoličiek bola do rozpočtu zahrnutá.

p. starostka – na základe usmernenia audítorky je potrebné schváliť samostatným uznesením všetky príspevky pre organizácie. Vyzvala poslancov OZ, aby jednotlivým organizáciám navrhli a schválili výšku príspevku na rok 2012.

Poslanci OZ schválili príspevky pre organizácie nasledovne:

OZ schválilo jednohlasne dotáciu pre SKI team Zapač na rok 2012 vo výške 300,- € .

OZ schválilo jednohlasne dotáciu pre Stolno-tenisový klub na rok 2012 vo výške 300,- €.

OZ schválilo jednohlasne dotáciu pre MŠK LH na rok 2012 vo výške 300,- €.

OZ schválilo jednohlasne dotáciu pre ECAV Liptovská Porúbka na rok 2012 vo výške 500,- €.

OZ schválilo jednohlasne dotáciu pre Jednotu dôchodcov Liptovská Porúbka na rok 2012 vo výške 400,- €.

p. starostka – nakoľko máme prebytok rozpočtu, môžeme navýšiť príspevok MŠ a ŠJ.

Dr. Šúleková – navrhujem navýšenie o 500,- € na materiálno-technické vybavenie.

Poslanci OZ odsúhlasili navýšenie príspevku pre MŠ a ŠJ na materiálno-technické vybavenie vo výške 500,- €.

Poslanci OZ schválili Rozpočet obce na rok 2012 v upravenom znení jednomyseľne.

6./ P. starostka prečítala poslancom OZ správu nezávislej audítorky Ing. Richterovej, ako aj list od p. audítorky – audit účtovnej závierky za rok 2010.. Oboznámila poslancov so skutočnosťou ohľadom zadĺženosti obce v roku 2010, ktorá bola vo výške nad 60 %.

p. Rúfusová – p. hlavný kontrolór mal upozorniť obec, že sa nemôžeme zadĺžiť a brať ďalší úver na dom smútku. Navrhujem, aby mu bol znížený pracovný úväzok.

Ing. Lehotský – vzhľadom k tomu, že už dávnejšie som p. starostku oboznámil s tým, že by som zo zdravotných dôvodov odstúpil z funkcie hlavného kontrolóra, vyhlasujem, že sa vzdávam tejto funkcie, a to k 31.12.2011. Vzdanie sa funkcie doručím p. starostke aj písomne.

7./ P. starostka prečítala a oboznámila poslancov OZ so zoznamom majetku, ktorý bol navrhnutý na vyradenie z inventáru MŠ a ŠJ a taktiež s majetkom obce na vyradenie.

Poslanci OZ schválili jednohlasne majetok na vyradenie z inventáru MŠ Liptovská Porúbka v celkovej sume 1.029,90 € a z inventáru MŠ ŠJ Liptovská Porúbka v sume 61,96 €.

Poslanci OZ jednohlasne schválili majetok obce na vyradenie v hodnote 828,79 € - asanovaný dom po p. Haluškovej.

8./ V bode rôzne p. starostka informovala poslancov OZ:

- zajtra idem do Žiliny na Inšpekciu životného prostredia prerokovať prijaté opatrenia na odstránenie vytknutých nedostatkov ohľadom nakladania s odpadom v obci

- na OcÚ bol doručený list od p. Pallovej z bytovky 463, ohľadom vysokej hlučnosti regulátorov. Máme dohodnuté stretnutie s predsedom stavebnej komisie, p. Podsedníkom, pôjdeme sa na to pozrieť.

- vzhľadom k tomu, že máme audit za rok 2010, je potrebné navrhnúť termín verejného hovoru.

OZ schválilo termín verejného hovoru a zvoláva ho na deň 21.01.2011 o 15.00 hodine.

- navrhujem schválenie termínov zasadnutí OZ na 1. polrok 2012 v nasledovných dňoch:

18.1., 22.2., 21.3., 18.4., 23.5., 20.6.

Poslanci OZ schvlálili navrhnuté termíny konania OZ jednohlasne.

- žiadam predsedov komisií, aby pripravili do budúceho zastupiteľstva správy činností jednotlivých komisií za rok 2011

9./ V diskusii vystúpili:

Dr. Šúleková – občania sa sťažujú, že odkedy chodí ráno iba jeden autobus, je veľmi preťažený

p. starostka – Ing. Sivák zo SAD Liorbus informoval, že ranné autobusy neboli vyťažené, preto sa muselo pristúpiť k zrušeniu jedného. Boli pripomienky od občanov aj ohľadom toho, že autobus prestal chodiť na stanicu, zastavuje iba pri škole v LH. Volala som aj ohľadom toho s p. Sivákom, pokúsi sa nájsť nejakú bližšiu zastávku.

p. Podsedník – dcéra tiež povedala, že ráno chodí plný autobus

Ing. Haluška – navrhujem odsledovať počas nejakej doby, aká bude ranná vyťaženosť autobusu a potom uvidíme.

p. starostka – požiadam p. Siváka, aby mi poslal vyťaženosť za každý deň. Potom budeme hodnotiť situáciu. Takisto požiadam o kalkuláciu, koľko by sme doplácali, v prípade, že by na našu žiadosť pridali ráno druhý autobus, pretože toto by sme si museli hradiť sami.

p. Kočtúch V.- vzhľadom k tomu, že v najviac vyťaženej križovatke je zriadená autobusová zastávka, a táto neslúži na tie účely, na ktoré bola zriadená, ale na hranie sa mládeže v týchto priestoroch, navrhujem zastávku oplotiť, nakoľko hranie sa v križovatke je nebezpečné..

p. starostka – konzultovala som s p. Sivákom aj presunutie zastávky, ale to nie je možné. Boli sme sa aj pozrieť, kadiaľ by sa dala zastávka oplotiť. Oplotenie budeme riešiť po novom roku.

p. Čajnák – ako je to s p. Kubekom ohľadom domu smútku?

p. starostka – pripravuje dodatok k zmluve, ku koncu roku bude s ním stretnutie. A taktiež volal ohľadom preplatenia faktúry, aspoň časti vo výške 5.000,- €. A volal nám aj p. Vavro, ktorý tiež žiada uhradiť aspoň polovicu svojej faktúry, ktorá je vo výške 3780,- €.

p. Čajnák – na verejných priestranstvách okolo rodinných domov si stále ľudia dávajú skaly

p. Čajnák – čo je so Zaťkovcami?

p. starostka – celú vec sme riešili cez Dr. Kukuricášovú, už podali exekučný príkaz na sociálnu poisťovňu, prišla odpoveď, že momentálne uspokojujú pohľadávku iného veriteľa, takže sme v poradí.

10./ Predsedkyňa návrhovej komisie, Mgr. Alica Fajmonová, prečítala Návrh uznesenia č. 14/2011, ktorý poslanci jednomyseľne schválili.

Za uznesenie hlasovali: p. Ľuboš Čajnák, p. Lýdia Rúfusová, Ing. Dušan Haluška, p. Vlastimil Podsedník, Mgr. Alica Fajmonová, p. Ladislav Hutka,
PaedDr. Janka Šúleková

Proti uzneseniu hlasovali: 0

Zdržali sa hlasovania: 0

Neprítomný/í: Ing. Peter Pagáč, Ing. Milan Vlček

Zasadnutie ukončila a poďakovala prítomným za účasť p. starostka.